ವೈದ್ಯಕೀಯ ಉಪಕರಣ ಖರೀದಿ: ಕಾಂಗ್ರೆಸ್ ತರಾಟೆ ಬೆಂಗಳೂರು: ಕೋವಿಡ್ ನಿರ್ವಹಣೆಗಾಗಿ ವೈದ್ಯಕೀಯ ಉಪಕರಣಗಳ ಖರೀದಿಯ ವಿಧಾನ ಮತ್ತು ಹಣದ ನಿಗದಿಯಲ್ಲಿ ಹಲವು ಸಂಶಯಗಳಿವೆ ಎಂದು ಸಾರ್ವಜನಿಕ ಲೆಕ್ಕಪತ್ರ ಸಮಿತಿ ಸಭೆಯಲ್ಲಿ ಕಾಂಗ್ರೆಸ್ ಸದಸ್ಯರು ತಕರಾರು ಎತ್ತಿದ್ದಾರೆ. ವಿಧಾನಸೌಧದಲ್ಲಿ ಮಂಗಳವಾರ ನಡೆದ ಸಮಿತಿಯ ಸಭೆಯಲ್ಲಿ ಈ ಸಂಬಂಧ ಕೆಲವು ಪ್ರಶ್ನೆಗಳನ್ನು ಸರ್ಕಾರದ ಮುಂದಿಟ್ಟಿದ್ದು, ಅವುಗಳಿಗೆ ಉತ್ತರ ನೀಡಬೇಕು ಎಂದು ಕಾಂಗ್ರೆಸ್ ಸದಸ್ಯರು ಆಗ್ರಹಿಸಿದ್ದಾರೆ. ಕೆಲವು ಪ್ರಶ್ನೆಗಳು ಹೀಗಿವೆ ರಕ್ತ ಪರೀಕ್ಷೆ ಸಾಧನವನ್ನು ಹೆಮಟಲಾಜಿ ಸೆಲ್ ಕೌಂಟ್ಸ್ ರಾಜ್ಯ ಸರ್ಕಾರ ಪ್ರತಿ ಯೂನಿಟ್ಗೆ 2,96,180 ನೀಡಿ 1.195 ಯೂನಿಟ್ಗಳನ್ನು ಖರೀದಿಸಿದೆ. ಆದರೆ, ಇದೇ ಯೂನಿಟ್ಗೆ ಹಿಮಾಚಲಪ್ರದೇಶ ರಾಜ್ಯವು ಕೇವಲ 1.30 ಲಕ್ಷ ನೀಡಿ ಖರೀದಿಸಿದೆ. ಈ ವ್ಯತ್ಯಾಸ 25 ಕೋಟಿಗೂ ಅಧಿಕವಾಗಿದೆ. ರಾಜ್ಯ ಸರ್ಕಾರವು ಮೆ: ಸಿಸ್ಮೆಕ್ ಕಾರ್ಪೊರೇಷನ್ ಲಿ.ರವರಿಂದ ಹೆಮಟಲಾಜಿ ಸೆಲ್ ಕೌಂಟ್ಸ್ ಪ್ರತಿ ಯುನಿಟ್ಗೆ 8,35,000 ನೀಡಿ 165 ಯುನಿಟ್ಗಳನ್ನು ಖರೀದಿಸಿದೆ. ಆದರೆ, ಇದೇ ಸಾಧನವನ್ನು ಕೇರಳ ಕೇವಲ 4,60,200 ನೀಡಿ ಖರೀದಿಸಿದೆ. ಇದರ ವ್ಯತ್ಯಾಸ 6.18 ಕೋಟಿ ಆಗಿದೆ. ಮೊದಲ ಬಾರಿಗೆ ರ್ಯಾಪಿಡ್ ಆಯಂಟಿಜನ್ ಟೆಸ್ಟ್ ಕಿಟ್ ಖರೀದಿಸಲು ಆಹ್ವಾನಿಸಿದ್ದ ದರಪಟ್ಟಿಯನ್ನು ಏಕೆ ಅಂತಿಮಗೊಳಿಸಲಿಲ್ಲ. ಬಹುಪಾಲು ಮೊದಲ ಬಾರಿ ದರಪಟ್ಟಿ ಸಲ್ಲಿಸಿದ್ದ ಕಂಪನಿಗಳೇ ಎರಡನೇ ಬಾರಿ ದರ ಪಟ್ಟಿ ಆಹ್ವಾನದ ಪ್ರಕ್ರಿಯೆಯಲ್ಲಿ ಭಾಗವಹಿಸಿದ್ದರೂ ಟೆಂಡರ್ ಪ್ರಕ್ರಿಯೆಯನ್ನು ಅಂತಿಮಗೊಳಿಸುವಲ್ಲಿ ವಿಳಂಬ ಏಕಾಯಿತು. ಆರೋಗ್ಯ ಇಲಾಖೆಯು ರಚಿಸಿದ್ದ ಕಾರ್ಯಪಡೆ ಔಷಧ ಖರೀದಿಗೆ 80.34 ಕೋಟಿಗಳಿಗೆ ಅನುಮತಿ ನೀಡಿದ್ದರೂ, ಕರ್ನಾಟಕ ವೈದ್ಯಕೀಯ ಸರಬರಾಜು ನಿಗಮವು ನಿಧಾನಗತಿಯಲ್ಲಿ ಕೆಲಸ ಮಾಡಿದ್ದರಿಂದ ಔಷಧ ದಾಸ್ತಾನು ಹೆಚ್ಚಿಸಲು ರಾಜ್ಯ ಸರ್ಕಾರಕ್ಕೆ ಇನ್ನೂ ಸಾಧ್ಯವಾಗಿಲ್ಲ. ತಜ್ಞರ ತಂಡಗಳು ಮುನ್ನೆಚ್ಚರಿಕೆ ಕ್ರಮಗಳನ್ನು ಆದಷ್ಟು ಬೇಗ ತೆಗೆದುಕೊಳ್ಳಬೇಕು ಎಂದರೂ ನಿಗಮ ಕುಂಟುತ್ತಾ ಕಾರ್ಯನಿರ್ವಹಿಸುತ್ತಿದೆ. ಕಪ್ಪು ಶಿಲೀಂಧ್ರ ರೋಗಕ್ಕೆ ಸಂಬಂಧಿಸಿದಂತೆ ಮೆ ಮೈಲಾನ್ ಫಾರ್ಮಾಸುಟಿಕಲ್ಸ್ ಸಂಸ್ಥೆ ಎರಡನೇ ಬಿಡ್ದಾರರಾಗಿದ್ದರೂ, ಆ ಸಂಸ್ಥೆಯಿಂದ ಆಂಪೋಟೆರಿಸಿನ್ ಔಷಧ ಖರೀದಿಸಿದ್ದರಿಂದ ರಾಜ್ಯಕ್ಕೆ ಹೆಚ್ಚುವರಿ ನಷ್ಟವಾಗಿದೆ.